वसूल रहे हम्माली, किसानों का हंगामा
मंडी में तुअर बेचने आए किसानों ने सोमवार को हंगामा कर दिया। हम्मालों ने किसानों से उपज खाली करने के लिए 100 से 200 रुपए तक लिए। जब किसानों ने विरोध किया तो हम्मालों ने रुपए वापस लौटा दिए। जबकि हम्मालों के मुताबिक किसानों ने उपज जल्दी खाली करने के लिए उन्हें खुद रुपए दिए थे। मंडी अध्यक्ष ने हम्मालों को भविष्य में ऐसा नहीं करने के लिए चेताया।
मंडी में किसानों की परेशानी थमने का नाम नहीं ले रही। तोल में गड़बड़ी, उपज के कम दाम, व्यापारियों की मनमानी के बाद हम्माली भी वसूली जा रही है। सोमवार को पुरानी अनाज मंडी में इसी बात को लेकर तुअर बेचने आए किसानों ने हंगामा कर दिया। हंगामा करीब एक घंटे तक चला। सूचना के बाद मंडी अध्यक्ष वहां पहुंचे और किसानों को हम्मालों से रुपए वापस दिलवाए।
100 से 200 रुपए तक लिए - अमलपुरा के किसान प्रेमलाल तिरोले ने बताया वे 8 बोरे तुअर लाए थे। बबलू नामक हम्माल उनके पास आया और उपज खाली करने को कहा। उसने कहा यह काम उसका नहीं हम्माल का है। हम्माल ने उससे 200 रुपए मांगे। उसने मजबूरी में मांगे गए रुपए दे दिए। इसी तरह भगवानपुरा के किसान नारायण पिता नत्थूसिंह से 200 रुपए, भूपेंद्र श्यामसिंह जलकुआं से 100 रुपए लिए गए। शिकायत के बाद हम्मालों ने रुपए लौटा दिए।
किसान स्वयं देते हैं रुपए - मंडी के हम्माल श्यामा यादव, उस्मान खान ने बताया आरोप लगाने वाले किसानों ने ही हम्मालों को रुपए दिए। वे उपज जल्द खाली कराना चाहते थे इसलिए हम्मालों ने रुपए ले लिए। उन्होंने कहा अब कोई हम्माल ऐसा नहीं करेगा।
नियम में हो बदलाव
बड़गांव माली के किसान रवींद्र पाटीदार 7 क्विंटल तुअर लाए थे। मशीन में उनकी उपज फेल हो गई। उन्होंने बताया समर्थन मूल्य पर तुअर बेचने के नियम बदलने चाहिए। सैंपल फेल होने के बाद उपज को वापस ले जाने में दोगुना भाड़ा लग रहा है। किसान परेशान हो रहे हैं।
मंडी अध्यक्ष आनंद मोहे ने हम्मालों से किसानों को रुपए वापस दिलवाए।
hin_Deva hin_Deva hin_Deva hin_Deva hin_Deva bho_Deva hin_Deva hin_Deva